**Bakı marafonu** — Azərbaycanın Bakı şəhərində hər il ənənəvi formada təşkil olunan qaçış marafonu. Marafon ilk dəfə 2016-cı il mayın 1-də Bakıda keçirilib.

Tarixi
------

Marafon ilk dəfə 2016-cı il mayın 1-də Azərbaycanın Bakı şəhərində keçirilib. Marafonun məqsədi idmanın inkişafına dəstək göstərmək, sağlam həyat tərzini təbliğ etmək, insanları xeyirxah məqsədlə bir araya gətirməkdir. 2016-cı ildə keçən marafon Dövlət Bayrağı Meydanından başlayaraq Bakı Olimpiya Stadionuna qədər 21 km məsafəni əhatə edib. Marafonun iştirakçıları arasında tanınmış ictimai-siyasi xadimlər, idmançılar da olub. Marafonda 7000-dən çox iştirakçı qeydiyyatdan keçib. Tələbələrin iştirakı ilə bağlı vəsait Heydər Əliyev Fondu tərəfindən qarşılandığından, onlar qeydiyyat zamanı ödəmə etməyiblər.

Yarışa Azərbaycan vətəndaşları ilə yanaşı, ölkədə yaşayıb-çalışan 500-dək əcnəbi də qoşulub. İspaniya, Fransa, Qazaxıstan, Ukrayna, Səudiyyə Ərəbistanı, İran, Hindistan, Çexiya və digər ölkələrin Azərbaycanda fəaliyyət göstərən səfirliklərinin rəhbərləri və nümayəndələri, tələbələr, idmançılar, bir sıra tanınmış ictimai-siyasi xadimlər, ictimaiyyət nümayəndələri iştirakçılar arasında olublar. Marafona, həmçinin Avstriya, Almaniya, Rusiya, Böyük Britaniya, Birləşmiş Ərəb Əmirlikləri, Keniya və digər ölkələrdən gəlib qoşulanlar da olub.

Bundan əlavə, marafon günü Bakı Olimpiya Stadionunda hər kəs üçün açıq olan fan-zonalar təşkil olunub. Burada iştirakçılar üçün müxtəlif əyləncə, konsert və şənlik, oyunlar, lotereyalar keçirilib. Uşaqlar və böyüklər üçün 20-dən çox əyləncə növü – futbol, lotereya oyunları, mini sirk, animatorlar və konsert təşkil edilib. Fan-zonanın hər bir ziyarətçisi marafonun finişinə çatanları şəxsən qarşılamaq və qalibləri təbrik etmək imkanı qazanıb. Ziyarətçilərin rahatlığı üçün xüsusi marşrut təşkil edilib. Fan-zona bütün yarış günü ərzində fəaliyyət göstərib.

Yarışın finiş xətti və medal təltifetmə mərasimi Bakı Olimpiya Stadionunda olub. Marafonda kişilər arasında finişə birinci Namiq Əsədov (Azərbaycan), ikinci Georqi Dameniya (Gürcüstan) və üçüncü Tural Sadıxlı (Azərbaycan) çatıb. Qadınlar arasında Rahidə Aslanova (Azərbaycan) birinci, Nataşa Pitersen (Böyük Britaniya) ikinci, Rəqsanə Rəcəbli (Azərbaycan) isə finişi üçüncü keçib. Təşkilatçılar tərəfindən birinci yerin qalibi 3 min, ikinci yerin qalibi 2 min, üçüncü yerin qalibi isə min Azərbaycan manatı məbləğində mükafat və hədiyyələrlə təltif olunub.

Bakı marafonu ikinci dəfə 2017-ci il aprelin 30-da keçib. Yarışın başlandığını bildirən atəşi Olimpiya çempionu, stend atıcılığı üzrə dünya çempionu Zemfira Meftahətdinova açıb. Yarış marafon məsafəsinin - 21 kilometrin qət edilməsinə maksimum 4 saat 30 dəqiqə vaxt verilib. "Bakı Marafonu - 2017"də isə kişilər arasında Türkiyə vətəndaşları Veysi Aslan birinci, Üzeyir Söyləməz ikinci, rusiyalı Vladislav Demyanov üçüncü yerə çıxıb. Qadınlar arasında isə finişə Türkiyə vətəndaşı Yayla Kılıc birinci, ukraynalı Valentina Poltovska ikinci və iranlı Parisa Arab üçüncü çatıb.

Bakıda 2016-cı və 2017-ci il marafonları ilə "Küləyə qalib gəl" şüarı altında keçirilib.

2018-ci il mayın 13-də Bakıda üçüncü dəfə marafon yarışı keçirilib.

Nəticələr
---------

| Yarışın nömrəsi | Tarix | Kişilər arasında qalib | Ölkə | Zaman | Qadınlar arasında qalib | Ölkə | Zaman |
| --- | --- | --- | --- | --- | --- | --- | --- |
| 3 | 13 may 2018 | İhor Olefirenko | Ukrayna Ukrayna | 1:06:?? | Fatime Çelik | Türkiyə Türkiyə | 1:17:55 |
| 2 | 30 aprel 2017 | Veysi Aslan | Türkiyə Türkiyə | 1:07:?? | Yayla Kılıc | Türkiyə Türkiyə | 1:??:?? |
| 1 | 21 may 2016 | Namiq Əsədov | Azərbaycan Azərbaycan | 1:18:58 | Rahidə Aslanova | Azərbaycan Azərbaycan | 1:43:56 |

İstinadlar
----------

1. ↑  "Baku Marathon: Fun run returns for 2018". www.azernews.az. www.azernews.az. 2019-11-19 tarixində arxivləşdirilib. İstifadə tarixi: 1 noyabr 2018.
2. ↑  "Paytaxtda "Bakı Marafonu - 2018" start götürüb - FOTOREPORTAJ". report.az. report.az. 2021-07-24 tarixində arxivləşdirilib. İstifadə tarixi: 1 noyabr 2018.

Xarici keçidlər
---------------

* Rəsmi sayti

|  |  |
| --- | --- |
|  Bu şablona bax   Sosial şəbəkələrdə | Facebook |
| Foto, video və audio | Instagram |